[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 15.7.2010

COM(2010)381 τελικό

2010/0205 (CNS)

Πρόταση

ΟΔΗΓIΑΣ ΤΟΥ ΣΥΜΒΟΥΛIΟΥ

για την τροποποίηση της οδηγίας 2008/9/ΕΚ για τον καθορισμό λεπτομερών κανόνων σχετικά με την επιστροφή του φόρου προστιθέμενης αξίας, που προβλέπεται στην οδηγία 2006/112/ΕΚ, σε υποκείμενους στο φόρο μη εγκατεστημένους στο κράτος μέλος επιστροφής αλλά εγκατεστημένους σε άλλο κράτος μέλος

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Αιτιολογία και στόχοι της πρότασης

Η οδηγία 2008/9/EΚ του Συμβουλίου (οδηγία περί επιστροφής) επιτρέπει στους υποκείμενους σε φόρο να αξιώνουν την επιστροφή του φόρου προστιθέμενης αξίας (ΦΠΑ) στον οποίο υπόκεινται οι επιχειρηματικές τους δαπάνες σε κράτος μέλος στο οποίο δεν είναι εγκατεστημένοι (το κράτος μέλος επιστροφής) μέσω ηλεκτρονικής δικτυακής πύλης που έχει δημιουργηθεί στο κράτος μέλος όπου είναι εγκατεστημένοι (το κράτος μέλος εγκατάστασης). Το ηλεκτρονικό αυτό σύστημα αντικατέστησε το παλαιό σύστημα των εγγράφων σε έντυπη μορφή, απλουστεύει τη διαδικασία για τις επιχειρήσεις και παρέχει μεγαλύτερη ασφάλεια δικαίου μέσω της επιβολής αυστηρών προθεσμιών σε συνδυασμό με τόκους υπερημερίας από το κράτος μέλος επιστροφής. Οι αιτήσεις επιστροφής πρέπει να υποβάλλονται στο κράτος μέλος εγκατάστασης, το αργότερο, στις 30 Σεπτεμβρίου του επόμενου ημερολογιακού έτους από την περίοδο που αφορά η επιστροφή.

Μετά από την εμφάνιση ορισμένων προβλημάτων στην πρακτική εφαρμογή της διαδικασίας σε αρκετά κράτη μέλη, προτείνεται να τροποποιηθεί η οδηγία περί επιστροφής, ώστε να δοθεί περισσότερος χρόνος στους υποκείμενους στον φόρο για να υποβάλουν αιτήσεις που αφορούν περιόδους επιστροφής του έτους 2009. Επομένως, η προθεσμία της 30ής Σεπτεμβρίου 2010 για την υποβολή αιτήσεων που αφορούν περιόδους επιστροφής του έτους 2009 θα πρέπει να παραταθεί κατ’ εξαίρεση μέχρι τις 31 Μαρτίου 2011, χωρίς να θίγεται το δικαίωμα της Επιτροπής να λάβει άλλα μέτρα για να διασφαλίσει την ορθή εφαρμογή της νομοθεσίας της Ευρωπαϊκής Ένωσης (ΕΕ).

Πέραν των προαναφερόμενων προβλημάτων, προτείνεται επίσης να προβλεφθεί η θέσπιση ορισμένων εκτελεστικών μέτρων με τη διαδικασία που προβλέπεται στον κανονισμό (ΕΚ) αριθ. 1798/2003 του Συμβουλίου για τη διοικητική συνεργασία στον τομέα του φόρου προστιθεμένης αξίας. Με τον τρόπο αυτό, τα κράτη μέλη και η Επιτροπή θα έχουν τη δυνατότητα να συμφωνούν σχετικά με τις απαραίτητες τεχνικές πτυχές της εφαρμογής της οδηγίας, με αποτέλεσμα τη βελτίωση της λειτουργίας του συστήματος.

Γενικό πλαίσιο

Σύμφωνα με τις διατάξεις του άρθρου 15 της οδηγίας περί επιστροφής, οι αιτήσεις επιστροφής πρέπει να υποβάλλονται στο κράτος μέλος εγκατάστασης έως τις 30 Σεπτεμβρίου του ημερολογιακού έτους που ακολουθεί την περίοδο επιστροφής. Δεδομένου ότι η οδηγία άρχισε να ισχύει την 1η Ιανουαρίου 2010, κάθε αίτηση που αφορά το 2009 πρέπει να υποβληθεί στο κράτος μέλος εγκατάστασης, το αργότερο, στις 30 Σεπτεμβρίου 2010.

Μολονότι τα συστήματα της ΕΕ για την ανταλλαγή πληροφοριών μεταξύ των κρατών μελών ήταν έτοιμα εγκαίρως, παρουσιάστηκαν προβλήματα στις δικτυακές πύλες μεμονωμένων κρατών μελών. Ορισμένα κράτη μέλη άνοιξαν τις δικτυακές τους πύλες με μεγάλη καθυστέρηση (έως και στα μέσα Μαΐου 2010), ενώ υπήρξαν διάφορα τεχνικά προβλήματα λειτουργικότητας και πρόσβασης σε ορισμένες πύλες.

Η ανωτέρω έλλειψη έγκαιρης διαθεσιμότητας των δικτυακών πυλών περιορίζει σημαντικά το θεμελιώδες δικαίωμα έκπτωσης που έχουν οι υποκείμενοι στον φόρο και, για τον λόγο αυτό, η Επιτροπή προτείνει την παράταση της προθεσμίας υποβολής των αιτήσεων που αφορούν το 2009, ώστε οι υποκείμενοι στον φόρο να μπορούν να ασκήσουν δεόντως το δικαίωμα αυτό.

Επίσης, οι απόψεις των κρατών μελών διίστανται όσον αφορά τον τρόπο λειτουργίας του συστήματος από τεχνικής πλευράς, διάσταση που εκδηλώθηκε μόνον αφού άρχισε να λειτουργεί το σύστημα. Ενώ τα κοινά στοιχεία τεχνολογίας πληροφοριών καθορίζονται σε επίπεδο ΕΕ, οι τεχνικές απαιτήσεις για την ηλεκτρονική επικοινωνία με τους υποκείμενους στον φόρο καθορίζονται από κάθε κράτος μέλος. Αυτό συντελεί επίσης σε ορισμένες καθυστερήσεις και προβλήματα κατά την υποβολή και τη διεκπεραίωση των αιτήσεων. Είναι συνεπώς αναγκαίο να προβλεφθεί ότι η Επιτροπή μπορεί να θεσπίζει τα απαραίτητα εκτελεστικά μέτρα έπειτα από γνωμοδότηση της μόνιμης επιτροπής για τη διοικητική συνεργασία. Τα σχετικά πεδία είναι, ειδικότερα, η ηλεκτρονική υποβολή αιτήσεων στη δικτυακή πύλη, τα έγγραφα που επισυνάπτονται στις αιτήσεις, τα μέσα με τα οποία το κράτος μέλος εγκατάστασης επιβεβαιώνει την παραλαβή και τη διαβίβαση των αιτήσεων και τα μέσα με τα οποία το κράτος μέλος επιστροφής γνωστοποιεί στον αιτούντα ότι έλαβε την αίτηση ή ζητεί περισσότερες πληροφορίες.

Ισχύουσες διατάξεις στο πεδίο που καλύπτει η πρόταση

Οδηγία 2008/9/ΕΚ του Συμβουλίου, της 12ης Φεβρουαρίου 2008, για τον καθορισμό λεπτομερών κανόνων σχετικά με την επιστροφή του φόρου προστιθέμενης αξίας, που προβλέπεται στην οδηγία 2006/112/ΕΚ, σε υποκείμενους στο φόρο μη εγκατεστημένους στο κράτος μέλος επιστροφής αλλά εγκατεστημένους σε άλλο κράτος μέλος

Κανονισμός (ΕΚ) αριθ. 1798/2003 του Συμβουλίου, της 7ης Οκτωβρίου 2003, για τη διοικητική συνεργασία στον τομέα του φόρου προστιθεμένης αξίας και την κατάργηση του κανονισμού (ΕΟΚ) αριθ. 218/92

Κανονισμός (ΕΚ) αριθ. 1174/2009 της Επιτροπής, της 30ής Νοεμβρίου 2009, για τη θέσπιση κανόνων εφαρμογής των άρθρων 34α και 37 του κανονισμού (ΕΚ) αριθ. 1798/2003 του Συμβουλίου όσον αφορά την επιστροφή του φόρου προστιθέμενης αξίας δυνάμει της οδηγίας 2008/9/ΕΚ του Συμβουλίου

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ

Διαβουλεύσεις με τα ενδιαφερόμενα μέρη

Οργανώθηκαν άτυπες διαβουλεύσεις με επιχειρήσεις (συναντήσεις και συνεδριάσεις με οργανώσεις επιχειρήσεων), χάρη στις οποίες συγκεντρώθηκαν οι απόψεις τους. Οι εκπρόσωποι των επιχειρήσεων εξέφρασαν κυρίως έντονες ανησυχίες σχετικά με την προθεσμία της 30ής Σεπτεμβρίου 2010 για τις αιτήσεις που αφορούν το 2009. Δεν υπάρχει δυνατότητα οργάνωσης επίσημων διαβουλεύσεων με αντικείμενο το προτεινόμενο μέτρο, λόγω του επείγοντος χαρακτήρα του.

Εκτίμηση επιπτώσεων

Δεδομένου ότι το παρόν μέτρο δεν τροποποιεί σημαντικά το υφιστάμενο, δεν χρειάζεται εκτίμηση επιπτώσεων.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Σ ύνοψη της προτεινόμενης δράσης

Με την πρόταση παρατείνεται κατ’ εξαίρεση, μέχρι τις 31 Μαρτίου 2011, η προθεσμία υποβολής αιτήσεων επιστροφής βάσει της οδηγίας 2008/9/EΚ οι οποίες αφορούν περιόδους επιστροφής του έτους 2009 και προβλέπεται η θέσπιση ορισμένων εκτελεστικών μέτρων με τη διαδικασία που καθορίζεται στον κανονισμό (ΕΚ) αριθ. 1798/2003 του Συμβουλίου.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η πρόταση δεν έχει αρνητικές επιπτώσεις στον προϋπολογισμό της ΕΕ.

2010/0205 (CNS)

Πρόταση

ΟΔΗΓIΑΣ ΤΟΥ ΣΥΜΒΟΥΛIΟΥ

για την τροποποίηση της οδηγίας 2008/9/ΕΚ για τον καθορισμό λεπτομερών κανόνων σχετικά με την επιστροφή του φόρου προστιθέμενης αξίας, που προβλέπεται στην οδηγία 2006/112/ΕΚ, σε υποκείμενους στο φόρο μη εγκατεστημένους στο κράτος μέλος επιστροφής αλλά εγκατεστημένους σε άλλο κράτος μέλος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 113,

την πρόταση της Ευρωπαϊκής Επιτροπής,

Έπειτα από διαβίβαση του σχεδίου νομοθετικής πράξης στα εθνικά κοινοβούλια,

Έχοντας υπόψη:

τη γνώμη του Ευρωπαϊκού Κοινοβουλίου[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

Αποφασίζοντας σύμφωνα με ειδική νομοθετική διαδικασία,

Εκτιμώντας τα ακόλουθα:

5. Η οδηγία 2008/9/ΕΚ του Συμβουλίου, της 12ης Φεβρουαρίου 2008, για τον καθορισμό λεπτομερών κανόνων σχετικά με την επιστροφή του φόρου προστιθέμενης αξίας, που προβλέπεται στην οδηγία 2006/112/ΕΚ, σε υποκείμενους στο φόρο μη εγκατεστημένους στο κράτος μέλος επιστροφής αλλά εγκατεστημένους σε άλλο κράτος μέλος[3] («οδηγία περί επιστροφής»), άρχισε να ισχύει την 1η Ιανουαρίου 2010.

6. Σύμφωνα με την οδηγία περί επιστροφής, τα κράτη μέλη υποχρεούνται να αναπτύξουν διαδικτυακή πύλη, μέσω της οποίας οι υποκείμενοι στον φόρο που είναι εγκατεστημένοι σε κράτος μέλος υποβάλλουν αιτήσεις επιστροφής του φόρου προστιθέμενης αξίας που κατέστη απαιτητός σε κράτος μέλος στο οποίο δεν είναι εγκατεστημένοι. Η δικτυακή αυτή πύλη έπρεπε να έχει τεθεί σε λειτουργία κατά την ημερομηνία έναρξης ισχύος της οδηγίας περί επιστροφής.

7. Σε ορισμένα κράτη μέλη, παρουσιάστηκαν σημαντικές καθυστερήσεις και ορισμένα τεχνικά προβλήματα στην ανάπτυξη και τη λειτουργία των δικτυακών πυλών, τα οποία εμποδίζουν την εμπρόθεσμη υποβολή ορισμένων αιτήσεων. Οι αιτήσεις πρέπει να υποβάλλονται στο κράτος μέλος εγκατάστασης έως τις 30 Σεπτεμβρίου του επόμενου ημερολογιακού έτους από εκείνο της περιόδου επιστροφής. Με δεδομένη την προθεσμία αυτή και την αδυναμία λειτουργίας ορισμένων δικτυακών πυλών, ορισμένοι υποκείμενοι στον φόρο διατρέχουν τον κίνδυνο να μην μπορέσουν να ασκήσουν το δικαίωμα έκπτωσης των δαπανών στις οποίες υποβλήθηκαν το 2009. Για τον λόγο αυτό, η προθεσμία θα πρέπει να παραταθεί, κατ’ εξαίρεση, μέχρι τις 31 Μαρτίου 2011 για τις αιτήσεις που αφορούν περιόδους επιστροφής του 2009.

8. Οι υποκείμενοι στον φόρο αντιμετωπίζουν επίσης δυσκολίες οφειλόμενες σε ορισμένες διαφωνίες τεχνικού χαρακτήρα σχετικά με την εφαρμογή της οδηγίας περί επιστροφής από τα κράτη μέλη. Για να αποφευχθούν οι διαφωνίες αυτές, είναι αναγκαίο να καθοριστούν κάποιες λεπτομέρειες της τεχνικής εφαρμογής του συστήματος, με τη διαδικασία του άρθρου 44 του κανονισμού (ΕΚ) αριθ. 1798/2003 του Συμβουλίου, της 7ης Οκτωβρίου 2003, για τη διοικητική συνεργασία στον τομέα του φόρου προστιθεμένης αξίας και την κατάργηση του κανονισμού (ΕΟΚ) αριθ. 218/92[4].

9. Οι τεχνικές λεπτομέρειες που πρέπει να καθοριστούν αφορούν τις ηλεκτρονικές αιτήσεις, τα έγγραφα που επισυνάπτονται στις αιτήσεις, τα μέσα με τα οποία το κράτος μέλος εγκατάστασης επιβεβαιώνει την παραλαβή και τη διαβίβαση των αιτήσεων και τα μέσα με τα οποία το κράτος μέλος επιστροφής γνωστοποιεί στον αιτούντα την παραλαβή της αίτησης και ζητεί περισσότερες πληροφορίες. Για να λειτουργήσει σωστά το σύστημα, χρειάζονται πράγματι τυποποιημένες παραπομπές και κοινές τεχνικές απαιτήσεις.

10. Τα αναγκαία μέτρα για την εφαρμογή των λεπτομερών κανόνων σχετικά με τις ηλεκτρονικές αιτήσεις και κοινοποιήσεις που αναφέρονται στην οδηγία 2008/9/EΚ, συμπεριλαμβανομένων κοινών εντύπων, εάν είναι απαραίτητο, θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[5].

11. Για να εξασφαλιστεί ότι οι υποκείμενοι στον φόρο δεν θα υποχρεωθούν να τηρήσουν την προθεσμία της 30ής Σεπτεμβρίου 2010 για τις αιτήσεις που αφορούν περιόδους επιστροφής του 2009, η παρούσα οδηγία θα πρέπει να αρχίσει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

12. Συνεπώς, η οδηγία 2008/9/ΕΚ πρέπει να τροποποιηθεί αναλόγως,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 2008/9/ΕΚ τροποποιείται ως εξής:

(1) Στο άρθρο 15 παράγραφος 1, προστίθεται το ακόλουθο εδάφιο:

«Οι αιτήσεις επιστροφής που αφορούν περιόδους επιστροφής του έτους 2009 υποβάλλονται στο κράτος μέλος εγκατάστασης, το αργότερο, στις 31 Μαρτίου 2011.»

(2) Παρεμβάλλεται το ακόλουθο άρθρο 27α:

«Άρθρο 27a

Η Επιτροπή θεσπίζει μέτρα, με τη διαδικασία του άρθρου 44 παράγραφος 2 του κανονισμού (ΕΚ) αριθ. 1798/2003 του Συμβουλίου, στα οποία καθορίζονται λεπτομερείς κανόνες, συμπεριλαμβανομένων, εφόσον είναι απαραίτητο, κοινών εντύπων για τις υποβολές και κοινοποιήσεις με ηλεκτρονικά μέσα οι οποίες αναφέρονται στα άρθρα 7 και 10, στο άρθρο 15 παράγραφος 2, στο άρθρο 18 παράγραφος 2, στο άρθρο 19 παράγραφος 1 και στο άρθρο 20 της παρούσας οδηγίας.»

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία, το αργότερο την 1η Οκτωβρίου 2010. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών και των διατάξεων της παρούσας οδηγίας.

Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των κύριων διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

[1] ΕΕ C της , σ.

[2] ΕΕ C της , σ.

[3] ΕΕ L 44 της 20.2.2008, σ. 23

[4] ΕΕ L 264 της 15.10.2003, σ. 1

[5] ΕΕ L 184 της 17.7.1999, σ. 23